Kuva: tomi vuokola Osa ihmisistä vastaa näinkin tökeröä suomen kieltä sisältäviin rahankalasteluviesteihin. Lisäksi tämän viestin toisena allekirjoittajana oli YK:n pääsihteeri Ban Ki-moon, minkä senkin olettaisi herättävän epäilyksiä.

Oululaiset haksahtavat edelleen ulkomaisiin rahanpyyntöihin hämmentävän usein.

Osa ihmisistä vastaa näinkin tökeröä suomen kieltä sisältäviin rahankalasteluviesteihin. Lisäksi tämän viestin toisena allekirjoittajana oli YK:n pääsihteeri Ban Ki-moon, minkä senkin olettaisi herättävän epäilyksiä.

Oulun poliisille satelee säännöllisesti tutkintapyyntöjä, joissa henkilö on erehtynyt lähettämään rahaa ulkomaille saadakseen esimerkiksi hänelle lupaillun perinnön, sijoituksen tai muun isomman rahasumman myöhemmin.



Todellisuudessa tällaista luvattua isompaa rahasummaa ei ole olemassakaan vaan hän menettää lähettämänsä rahat, varoittelee Oulun poliisilaitoksen rikostutkintayksikön johtaja, rikosylikomisario Tapani Tasanto.



– Osa asianomistajista (rikosten uhreista) ottaa jopa pikavippejä itselleen saadakseen pyydetyt summat kasaan.



Tasannon mukaan Oulusta lähetetään ulkomaille yhä suurempia summia. Oulun poliisilaitoksella on paraikaa tutkittavana yli kolmekymmentä törkeää petosta, joissa henkilö on menettänyt vähintään 10 000 euroa.



Näistä noin kolmanneksessa rikoksesta epäilty on ulkomaalaistaustainen.



